Leyst lív á ferðini er ein tann vanligasta sjúkan millum ferðandi í menningarlondum. Mett verður at upp til 60% av øllum ferðandi til eitt menningarland vilja uppliva at fáa leyst lív á einari ferð, ið varar tvær vikur ella meir. Avgerandi fyri vandan fyri at fáa leyst lív er treytað av, hvat land ferðin gongur til, og hvussu primitiv viðurskiftini eru har. Talan er um leyst lív, tá ið tú noyðist ofta á vesi við tunnum opningi í stórari nøgd (meira enn 200 gramm um samdøgrið). Leyst lív kemur vanliga akutt og varar í miðal í 3-4 samdøgur. Sjúkueyðkennini við leysum lívi eru sermerkt við: Opning er fleiri enn tríggja ferðir um samdøgrið Krampar í maganum Kvalma Spýggjan Blóð í skarninum. Stutt tíðarskeið við leysum lívi er vanligt. Varar hendan støðan longur enn 1 viku ella har á leið, er neyðugt at tosa við lækna. Hvat er orsøkin til leyst lív? Bakteriur og virus eru tann vanligasta orsøkin til leyst lív, umframt lágur standardur fyri reinføri, har tú ferðast. Snultarar (parasitter) kunnu eisini elva til leyst lív. Hvussu fyribyrgi eg leysum lívi á ferðini? Handreinføri og kostur Bakteriur og virus verða yvirførdar umvegis vatn og mat ella hendurnar. Keyp vatn í fløskum og sýn gott handreinføri, serliga áðrenn máltíðirnar. Handvask við vatni og sápu er nóg mikið í flestu førum, og um tað ikki er atkomiligt, skal handsprit, við minst 60% alkohol, nýtast. Probiotika Tað finnast nógv ymisk sløg av probiotika, ið hava livandi smáverur antin sum bakteriur ella gersvampur í sær. Hetta verður hildið at hava árin á innvølagróður og sjúkur. Sum heild er nýtsla av probiotika trygg og uttan hjáárin. Fyribyrgjandi antibiotikaviðgerð Sum heild verður ikki tilmælt at nýta antibiotika at fyribyrgja leysum lívi á ferðuni. Tað er ótti fyri hjáárinum, sum mótstøðuføri og kolinsering av multiresistentum enetero-bakterium í tarmunum. Tað kunnu vera serstakar umstøður, ið gera seg galdandi, har tað er neyðugt at nýta fyribyrgjandi antibiotikaviðgerð. Í tíllíkum førum er tað læknin, ið tekur støðu til hetta. Hvussu viðgeri eg leyst lív á ferðuni? Endamálið við sjálvsviðgerð av leysum lívi á ferðini er at forða vætutroti, stytta um sjúkutíðuna og at linna sjúkueyðkennini. Væta og elektrolyt-viðgerð Væta og elektrolyt-viðgerð er hornasteinurin í viðgerðini. Eftirlit av vætujavnváginum er serliga týdningarmikið hjá smábørnum og eldri.